سر ہی اب پھوڑیے ندامت میں جون ایلیا غزلیں
سر ہی اب پھوڑیے ندامت میں 
نیند آنے لگی ہے فرقت میں 
ہیں دلیلیں ترے خلاف مگر 
سوچتا ہوں تری حمایت میں 
روح نے عشق کا فریب دیا 
جسم کو جسم کی عداوت میں 
اب فقط عادتوں کی ورزش ہے 
روح شامل نہیں شکایت میں 
عشق کو درمیاں نہ لاؤ کہ میں 
چیختا ہوں بدن کی عسرت میں 
یہ کچھ آسان تو نہیں ہے کہ ہم 
روٹھتے اب بھی ہیں مروت میں 
وہ جو تعمیر ہونے والی تھی 
لگ گئی آگ اس عمارت میں 
زندگی کس طرح بسر ہوگی 
دل نہیں لگ رہا محبت میں 
حاصل کن ہے یہ جہان خراب 
یہی ممکن تھا اتنی عجلت میں 
پھر بنایا خدا نے آدم کو 
اپنی صورت پہ ایسی صورت میں 
اور پھر آدمی نے غور کیا 
چھپکلی کی لطیف صنعت میں 
اے خدا جو کہیں نہیں موجود 
کیا لکھا ہے ہماری قسمت میں